Сөмбел Билалованың әти-әнисе горурланырлык нинди сәбәп бар? (ФОТО)

	Мәскәүдә яшәп иҗат итүче җырчыбыз Сөмбел Билалованы Татарстан Президенты Рөстәм Миңнеханов Рәхмәт хаты белән бүләкләгән.
Җырчы тормышындагы әлеге күңелле вакыйга Мәскәүдә Татарстанның мәдәният көннәре уңаеннан узган гала-концерт вакытында булган. Сөмбелне без дә тәбрикләп шалтыраттык.	 -Әлбәттә инде мин бу бүләккә бик шатмын, - диде җырчы хисләрен яшермичә. – Эше, тырышлыгы шулай зур бәяләнгән һәркем минем хисләрне аңлый торгандыр дип уйлыйм. Мәскәүнең иң матур залларының берсендә Президентыбыз Рөстәм Нургалиевич кулыннан мактаулы бүләк алуым белән чиксез бәхетлемен. Әлбәттә инде, Президентыбызга, Татарстанның Россиядагы тулы вәкаләтле вәкиллегенә, туганнарыма, дусларыма зур рәхмәтемне җиткерәм. Бу мактаулы бүләк сонгысы булмас дип ышанасы килә. Мин үземне бәхетле артист дип саныйм, чөнки Мәскәүдә дә, Татарстанда да эшләргә мөмкинчелегем бар. Шуны да әйтәсе килә, аеруча минем әти-әнием өчен бик кадерле бу бүләк. Аларны шатландырасым килгән иде. Иң кадерле кешеләрнең:  "Без синең белән горурланабыз" , - дип әйтүләре иң кыйммәтлеседер. 

-Сөмбел, әлеге вакытта нинди эшләр, нинди планнар белән янып-көеп йөрисең соң?
-Җиң сызганып яңа сезонга әзерләнәбез. Сентябрь башында яңа клип төшерергә планлаштырам. Һәм әлбәттә инде, туйлар, юбилейлар алып бару эшен дә бик яратып башкарам.     
	Зөһрә САДЫЙКОВА	
Шәһри Казан

	№ --- | 27.08.2016	


